郡宅中齋
作者：宋之問
朝代：唐

paragraphs: 郡宅枕層嶺，春湖繞芳甸。
雲甍出萬家，臥覽皆已徧。
漁商汗成雨，廨邑明若練。
越俗鏡中行，夏祠雲表見。
茲都信盤鬱，英遠常棲眄。
王子事黃老，獨樂恣遊衍。
謝公念蒼生，同憂感推薦。
靈越多秀士，運闊無由面。
神理翳青山，風流滿黃卷。
揆予謬承獎，自惜從纓弁。
瑤水執仙羈，金閨負時選。
晨趨博望苑，夜直明光殿。
一朝罷臺閣，萬里違鄉縣。
風土足慰心，況悅年芳變。
淮廩佇滋實，沂歌非所羨。
訟寢歸四明，齡頹親九轉。
微尚本江海，少留豈交戰。
唯餘後凋色，竊比東南箭。